**Csongrád Város Polgármesterétől**

Száma: Önk/12-1/2022. **M**

Témafelelős: Dr. Juhász László

# ELŐTERJESZTÉS

# Csongrád Városi Önkormányzat Képviselő-testülete

**2022. január 27-i ülésére**

Tárgy: Csongrád Város Önkormányzata Városellátó Intézménye intézményvezetői pályázatának kiírása

**Tisztelt Képviselő-testület!**

A Csongrád Városi Önkormányzat Képviselő-testülete a 162/2021. (XII.28.) önkormányzati határozatával Dékány-Lantos Anikó Évát bízta meg a Csongrád Város Önkormányzata Városellátó Intézménye intézményvezetői feladatainak ellátásával 2022. január 01. napjától, az intézményvezetői pályázati eljárás sikeres lebonyolításáig, legfeljebb 2022. december 31. napjáig terjedő időszakra.

Egyúttal felkérte a polgármestert, hogy a pályázati felhívást terjessze be a képviselő-testület 2022. január 27-ei ülésére.

A közalkalmazottak jogállásáról szóló többször módosított 1992. évi XXXIII. törvény 20/B. §-a alapján intézményvezetői megbízást pályázati eljárás lefolytatása alapján lehet adni. A Városellátó Intézményre vonatkozó ágazati jogszabály nevezetesen a 77/1993. (V.12.) kormányrendelet külön rendelkezést nem tartalmaz a vezetői állás betöltése vonatkozásában.

A korábbi években a Képviselő-testület érintett szakbizottsága hallgatta meg a pályázati kiírás szerinti jelentkezőket. Indítványozom, hogy e pályázat elbírálása kapcsán maradjon ez az eljárásrend és a Városgazdasági, Ügyrendi-és Összeférhetetlenségi Bizottság a beérkezett pályázatok alapján hallgassa meg a jelentkezőket és tegye meg személyi javaslatát.

Mindezek alapján javasolom elfogadni a pályázati felhívást, amely a vezetői állás betöltéséhez szükséges pályázati feltételeket tartalmazza.

Kérem az előterjesztés megtárgyalását, a határozati javaslat és pályázati felhívás

**HATÁROZATI JAVASLAT**

Csongrád Városi Önkormányzat Képviselő-testülete megtárgyalta *„A* *Csongrád Városi Önkormányzat Városellátó Intézménye intézményvezetői pályázatának kiírása”* tárgyú előterjesztést és a következő döntést hozza:

1. A Képviselő-testület az előterjesztés melléklete szerinti tartalommal elfogadja a Csongrád Városi Önkormányzata Városellátó Intézménye intézményvezetői (magasabb vezető) pályázatának kiírását tartalmazó felhívást.
2. A Képviselő-testület felkéri a Városgazdasági, Ügyrendi-és Összeférhetetlenségi Bizottságot, hogy a beérkezett pályázatok alapján a jelentkezőket hallgassa meg és tegye meg személyi javaslatát.

Felelős: Murányi László a Bizottság elnöke

Határidő: folyamatos

1. A Képviselő-testület utasítja a jegyzőt a pályázati eljárás lefolytatására.

Felelős: Dr. Juhász László jegyző

Határidő: folyamatos

Erről jegyzőkönyvi kivonaton értesítést kap:

1. Képviselő-testület tagjai
2. Dr. Juhász László és általa
3. az érintettek.

Csongrád, 2022. január 19.

Bedő Tamás

polgármester



Csongrád Városi Önkormányzat

a "Közalkalmazottak jogállásáról szóló" 1992. évi XXXIII. törvény 20/A. § alapján

pályázatot hirdet

Csongrád Város Önkormányzata Városellátó Intézménye

intézményvezető (magasabb vezető)

beosztás ellátására.

A közalkalmazotti jogviszony időtartama:

határozatlan idejű közalkalmazotti jogviszony Foglalkoztatás jellege, betöltendő munkakör:

Teljes munkaidő, mérnök.

A vezetői megbízás időtartama:

A vezetői megbízás határozott időre, öt év-ig szól.

A munkavégzés helye:

Csongrád-Csanád megye, 6640 Csongrád, Bercsényi utca 26/a.

A beosztáshoz tartozó, illetve a vezetői megbízással járó lényeges feladatok:

Az Intézmény tevékenységének irányítása, munkáltatói jogok gyakorlása, az Intézmény eszközeinek működtetése, a város egyes kommunális feladatai ellátásának irányítása, önkormányzati alapszolgáltatások (közterületgondozás, piac-és temető üzemeltetés) szervezése, irányítása. Az alapító felé történő kapcsolattartás, beszámolás.

Illetmény és juttatások:

Az illetmény megállapítására és a juttatásokra a "Közalkalmazottak jogállásáról szóló" 1992. évi XXXIII. törvény rendelkezései az irányadók.

Pályázati feltételek:

§ Főiskola, vagy egyetem

§ műszaki pályán szerzett gyakorlat - Legalább 3-5 év szakmai tapasztalat,

§ B kategóriás jogosítvány,

§ Vagyonnyilatkozat tételi eljárás lefolytatása,

§ büntetlen előélet

§ cselekvőképesség

A pályázat elbírálásánál előnyt jelent:

§ Főiskola, vagy egyetem, műszaki szakirány,

§ alapfokú nyelvvizsga (angol, vagy német),

§ településüzemeltetés területén szerzett legalább 5 év tapasztalat,

A pályázat részeként benyújtandó iratok, igazolások:

§ legmagasabb iskolai végzettséget igazoló bizonyítvány másolata

§ vezetői engedély másolata

§ három hónapnál nem régebbi erkölcsi bizonyítvány

§ szakmai önéletrajz

§ vagyonnyilatkozat vállalásáról nyilatkozat

§ hozzájárulás a pályázati anyagba való betekintéshez a véleményező bizottság részére

A beosztás betölthetőségének időpontja:

A beosztás a pályázatok elbírálását követően azonnal betölthető.

A pályázat benyújtásának határideje: **2022. március 3.**

A pályázati kiírással kapcsolatosan további információt Bedő Tamás polgármester nyújt, a 20/983-3615 telefonszámon.

A pályázatok benyújtásának módja:

§ Postai úton, a pályázatnak a Csongrád Városi Önkormányzat címére történő megküldésével (6640 Csongrád, Kossuth tér 7. ). Kérjük a borítékon feltüntetni a pályázati adatbázisban szereplő azonosító számot: ……., valamint a beosztás megnevezését: Városellátó intézményvezető.

§ Elektronikus úton Erhardtné Bernát Henrietta részére a [pmmunkaugy@csongrad.hu](mailto:pmmunkaugy@csongrad.hu) E-mail címen keresztül

§ Személyesen: Erhardtné Bernát Henrietta, Csongrád-Csanád megye, 6640 Csongrád, Kossuth tér 7. fsz. 14. szoba, munkaügyi iroda.

A pályázat elbírálásának módja, rendje:

A kinevezésről a véleményezésre felkért bizottság javaslata alapján, a Képviselő testület dönt. A pályázat kiírója fenntartja a pályázat eredménytelenné nyilvánításának jogát. A pályázók írásban értesítést kapnak a döntésről.

A pályázat elbírálásának határideje: **2022. március 31.**

A pályázati kiírás további közzétételének helye, ideje:

Csongrád Város honlapja

A munkáltatóval kapcsolatban további információt a [www.csongrad.hu](http://www.csongrad.hu) honlapon szerezhet.

A KÖZIGÁLLÁS publikálási időpontja: ………………

A pályázati kiírás közzétevője a Nemzeti Közigazgatási Intézet (NKI). A pályázati kiírás a munkáltató által az NKI részére megküldött adatokat tartalmazza, így annak tartalmáért a pályázatot kiíró szerv felel.